VIDEO Miting anti-Dragnea și anti-PSD: ”Cât de javră poți să fii, ai furat de la copii”

Peste 5.000 e oameni au protestat miercuri seară în Piața Victoriei din București ca reacție la adoptarea de către Parlament a modificărilor făcute de PSD și ALDE la Codul penal.

O serie de scene violente între jandarmi și protestatari au avut loc la un moment dat. Manifestanții au aruncat cu peturi și apă în forțele de ordine. Drept răspuns, jandarmii au extras din mulțime mai mulți oameni.

Scandarea serii în Piața Victoriei a fost ”Cât de javră poți să fii, ai furat de la copii”.

Manifestații au avut loc în mai multe orașe din țară, printre care Cluj-Napoca și Iași.

G4Media.ro a transmis în regim de live text principalele momente ale protestelor.

22:00 Scandarea zilei: ”Cât de javră poți să fii, ai furat de la copii”

21.38 Huiduieli masive în Piața Victoriei. ”DNA să vină să vă ia”, ”Afară, afară cu trădărori de țară”, ”Iubirea de țară în stradă se măsoară”, ”Nu dați înapoi, venim peste voi”, ”Unica soluție, e o revoluție”, ”Fără supărare, Dragnea la-nchisoare”. Către jandarmi: ”Ce vrem noi, e și pentru voi”.

21:30 Oamenii scandează ”Nu mai vrem conducători repetenți și infractori”, ”Liviu Dragnea îți dorim, îți dorim tot neamul, să te duci la pușcărie tu și Tăriceanu”, ”La mulți ani, Liviule, îți urează străzile”

21.23 Peste 5.000 de oameni în Piața Victoriei. Noi îmbrânceli între protestatari și jandarmi. Lumea strigă ”Fără penali” și ”Hoții”

21:15 O serie de scene violente au avut loc în Piața Victoriei. Mai mulți manifestanți au fost extrași din mulțime de jandarmi, după ce oamenii au aruncat cu apă și peturi în forțele de ordine.

21:09 Lumea aruncă cu peturi și apă în jandarmi. Momente de tensiune maximă. Mulțimea vrea să ajunga în Guvern. Oamenii scandează: ”Jandarmeria apără hoția”

21.05: Câțiva manifestanți au încercat din nou sa desfacă gardurile, zeci de jandarmi încearcă să îi oprească. Îmbrânceli între protestatari și forțele de ordine. Jandarmii fac apel la portavoce: ”Fără violență, respectați indicațiile forțelor de ordine!”

21:03 Protestatarii din Piața Victoriei au aprins lanternele telefoanelor mobile. Peste 3.000 de oameni care strigă ”Dragnea, nu uita, asta nu e țara ta!”

21:01 Zeci oameni protestează și la Iași

20.55: Numărul protestatarilor crește. Oamenii strigă ”Analfabeta!” și ”Fără garduri!”

20:53 Câteva mii de oameni protestează și la Cluj-Napoca. Manifestanții mărșăluiesc prin oraș scandând lozinci anti PSD și anti guvernamentale: ”Îmi e silă de Dăncilă”, ”Nu vrem să fim conduși de hoți”, ”Jos Dragnea, jos, ești un ticălos!”, ”Justiție, nu corupție”, ”Parlament penal, marș la Tribunal”

20:46 Peste 2.000 de oameni protestează, sunt mult mai radiclizați decât la manifestațiile precedente. Cei mai mulți sunt masați în fața Guvernului, în spatele gardurilor montate de jandarmi. Au încercat de două ori să spargă barierele forțelor de ordine, dar au fost opriți. Mai mulți oameni stau pe jos, pe carosabilul din fața Palatului Victoria. În grupul care a ocupat carosabilul din fata Guvernului este și o doamnă în carucior cu rotile.

20.35: Peste 1.500 de oameni în Piața Victoriei. Câțiva protestatari au încercat să treacă de gardurile montate de jandarmi și să ajungă la Guvern, dar au fost opriți de forțele de ordine.

20.34: Oamenii strigă ”PSD, ciuma roșie!”, iar zgomotul vuvuzelelor acoperă Piața. Extrem de mulți jandarmi în Piața Victoriei.

20.29: Sute de protestatari în Piață, circulația blocată pe Bd. Aviatorilor și Kiseleff, atmosferă tensionată.

Comunitatea Corupția ucide anunță organizarea unui nou protest miercuri, începând cu ora 15:30, în Piața Victoriei din București.

Evenimentul este intitulat ”Opriți Codul Penalilor!”

Comunicatul integral al comunității:

Depinde și de noi. Nu s-a terminat. Hai în stradă!

Hai în stradă! Hai să spunem Președintelui să nu își abandoneze rolul constituțional. Hai să spunem partidelor de opoziție să nu renunțe la luptă. Hai să spunem Curții Constituționale să își respecte menirea. Hai să spunem aliaților noștri din UE și NATO să continue să ne ajute. Hai să spunem magistraților că nu sunt singuri. Putem spune asta prin prezența noastră, putem contribui la stoparea acestor modificări odioase aduse codurilor penale. Depinde și de noi.

167 de slugi ai câtorva infractori au decis astăzi ca România să devină un cuib de hoți și de mafioți, o țară în care oamenii mor din cauza corupției, în care cetățenii sunt furați și umiliți prin abuzul de putere al politicienilor. Totuși, încă nu s-a terminat. La peste 1 an și jumătate de la începutul ofensivei împotriva justiției nimic nu s-a schimbat încă în legislația penală. La mai bine de 6 luni de la adoptarea legilor justiției, acestea nu au intrat în vigoare și au fost îmbunătățite substanțial față de forma inițială. Între timp, Dragnea a fost condamnat în primă instanță, iar sistemul de justiție a arătat că nu a renunțat la independență. Hai să cerem instituțiilor independente ale statului să nu renunțe, hai să le spunem că suntem alături de ei, că nu sunt singuri.